BG Официален вестник на Европейския съюз L 337/56

РЕГЛАМЕНТ (ЕО) № 1542/2007 НА КОМИСИЯТА

от 20 декември 2007 година

относно процедури за разтоварване и претегляне на херинга, скумрия и сафрид

КОМИСИЯТА НА ЕВРОПЕЙСКИТЕ ОБЩНОСТИ,

като взе предвид Договора за създаване на Европейската общност,

като взе предвид Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на Общата политика в областта на рибарството (1), и по-специално член 23 от него,

като има предвид, че:

(1) В член 23, параграф 5 от Регламент (ЕО) № 2371/2002 се предвижда възможността да бъдат изготвени подробни правила относно създаването на административни и технически структури, необходими за осигуряването на ефективен контрол, инспекция и изпълнение, както е изложено в член 23, параграф 3 от същия регламент.

(2) С цел да се осигури лоялна конкуренция, е уместно да се въведат хармонизирани процедури за разтоварване и претегляне на херинга, скумрия и сафрид.

(3) Процедурите за разтоварване и претегляне са разработени в периода 2002—2005 г. в тясно сътрудничество между Общността, Норвегия и Фарьорските острови и са превърнати в част от законодателството на Общността по време на фазата на развитие като преходни технически и контролни мерки в Регламент (ЕО) № 41/2007 на Съвета от 21 декември 2006 г. за определяне на риболовните възможности за 2007 г. и свързаните с тях условия за някои рибни запаси и групи от рибни запаси, приложими във водите на Общността и за корабите на Общността във води, в които се изискват ограничения върху улова (2).

(4) За да се осигури необходимият контрол и инспекция върху разтоварването на херинга, скумрия или сафрид от плавателни съдове на Общността, разтоварването следва да бъде позволено единствено на определени пристанища в Общността или в трети страни, които прилагат система, подобна на общностната система за разтоварване и претегляне на тези видове.

(5) За да се повиши точността на въвежданата в риболовния дневник информация, е необходимо да се предвидят някои изключения от Регламент (ЕИО) № 2807/83 на Комисията от 22 септември 1983 г. за установяване на подробни правила за вписване на информация за улова на риба от държавите-членки (3). За по-голяма яснота е уместно да се уточни, че някои от изискванията на настоящия регламент се прилагат в допълнение на изискванията, определени в Регламент (ЕИО) № 2847/93 на Съвета от 12 октомври 1993 г. за установяване на система за контрол, приложима към Общата политика в областта на рибарството (4).

(6) Мерките, предвидени в настоящия регламент, са в съответствие със становището на Комитета по рибарство и аквакултури,

ПРИЕ НАСТОЯЩИЯ РЕГЛАМЕНТ:

ГЛАВА I

ОБЩИ РАЗПОРЕДБИ

Член 1

Приложно поле

Настоящият регламент се прилага към разтоварвания в Общността от риболовни кораби на Общността или на трети страни, или в трети страни от риболовни кораби на Общността, за количества при разтоварване, превишаващи 10 тона херинга (Clupea harengus), скумрия (Scomber scombrus) и сафрид (Trachurus spp.) или комбинация от тях, уловени във:

а) за херинга от зони I, II, IIIa, IV, Vb, VI и VII на ICES (5);

б) за скумрия и сафрид от зони IIа, IIIa, IV, VI и VII на ICES.

Член 2

Определени пристанища

1. Разтоварването на херинга, скумрия или сафрид е забранено извън определените от държавите-членки или от трети страни пристанища, които са сключили споразумения с Общността относно разтоварването на тези видове риба.

2. Всяка съответна държава-членка изпраща на Комисията списък с определените пристанища, на които може да се извърши разтоварване на херинга, скумрия и сафрид. Тя съобщава на Комисията и процедурите по инспекция и наблюдение, приложими в тези пристанища, включително сроковете и условията за регистриране и отчитане на количествата от тези видове при всяко разтоварване.

3. Всяка съответна държава-членка уведомява Комисията, най-късно до 15 дни преди тяхното влизане в сила, за всякакви промени в списъците с пристанища, както и в процедурите по инспекция и наблюдение, посочени в параграф 2.

4. Комисията изпраща информацията, посочена в параграфи 2 и 3, както и списъка с пристанища, определени от трети страни, до всички съответни държави-членки.

5. Комисията и съответните държави-членки публикуват списъка с определените пристанища, както и промените в него, на своите интернет страници.

ГЛАВА II

РАЗТОВАРВАНЕ В ОБЩНОСТТА

Член 3

Влизане в пристанище

1. Капитанът на риболовния кораб или неговият агент информира компетентните органи на държавата-членка, в която се разтоварва, най-малко 4 часа преди влизането в пристанището на разтоварване относно следното:

а) пристанището, в което възнамерява да влезе, името на кораба и неговия регистрационен номер;

б) очаквания час на пристигане в пристанището;

в) количествата в килограми живо тегло по видове, намиращи се на борда;

г) зоната, в която е направен уловът, както е описано в член 10, буква г) по-долу.

2. Държавата-членка може да предвиди период за уведомяване, по-кратък от посочения в параграф 1. В такъв случай държавата-членка уведомява Комисията 15 дни преди влизането му в сила. Комисията и съответните държави-членки публикуват тази информация на интернет страниците си.

Член 4

Разтоварване

Компетентните органи на съответната държава-членка изискват разтоварването да не започва преди получаване на разрешение за това. Ако разтоварването е прекъснато, се изисква разрешение, преди то да започне отново.

Член 5

Риболовен дневник

1. Чрез дерогация от разпоредбите на точка 4.2 от приложение IV към Регламент (ЕИО) № 2807/83 капитанът на риболовен кораб предоставя незабавно при пристигане на пристанището съответната страница или страници от риболовния дневник на компетентния орган в пристанището на разтоварване.

2. Количествата, намиращи се на борда, съобщени преди разтоварването съгласно член 3, параграф 1, буква в), са равни на количествата, записани в дневника след попълването му.

3. Чрез дерогация от разпоредбите на член 5, параграф 2 от Регламент (ЕИО) № 2807/83 допустимият толеранс при вписаните в дневника оценки на количествата в килограми риба, намираща се на борда на корабите, е 10 %.

Член 6

Претегляне на прясна риба

1. Всички купувачи на прясна риба гарантират, че всички получени количества са претеглени на системи, одобрени от компетентните органи. Претеглянето се извършва, преди рибата да бъде сортирана, преработена, складирана и транспортирана от пристанището на разтоварване, или препродадена. Резултатът от претеглянето се използва за попълване на декларациите за разтоварване, документите за продажбите и декларациите за приемане.

2. Когато се определя теглото, намаляването за вода не надвишава 2 %.

Член 7

Претегляне на прясна риба след транспортиране

1. Чрез дерогация от член 6, параграф 1 държавите-членки могат да разрешат претеглянето на прясна риба след транспортиране от пристанището на разтоварване, при условие че рибата е транспортирана до местоназначение на територията на държавата-членка на не повече от 100 километра от пристанището на разтоварване.

2. Претеглянето на прясна риба след транспортиране съгласно параграф 1 може да бъде разрешено само ако:

а) танкерът, в който е транспортирана рибата, се придружава от инспектор от мястото на разтоварване до мястото, където рибата се претегля, или

б) компетентните органи на мястото на разтоварване са дали разрешение рибата да бъде транспортирана.

3. Разрешението, посочено в параграф 2, буква б), подлежи на следните условия:

а) непосредствено преди танкерът да напусне пристанището на разтоварване, купувачът или неговият агент предоставя на компетентните органи писмена декларация, посочваща видовете риба и името на кораба, от който тя е била разтоварена, уникалния идентификационен номер на танкера и подробности за местоназначението, където рибата ще бъде претеглена; декларацията трябва да съдържа датата и часа, както и предполагаемия час на пристигане на танкера на местоназначението;

б) копие от декларацията, предвидена в буква а), се съхранява от шофьора по време на транспортирането на рибата и се връчва на получателя на рибата на местоназначението.

Член 8

Обществени съоръжения за претегляне на прясна риба

В случаите, когато рибата се претегля на обществени съоръжения за претегляне, страната, извършваща претеглянето, издава на купувача квитанция за претеглянето, посочваща датата и часа на претегляне и идентификационния номер на танкера. Копие от квитанцията за претеглянето се прилага към документа за продажбите или декларацията за приемане.

Член 9

Частни съоръжения за претегляне на прясна риба

1. В случаите, когато рибата се претегля на частни съоръжения за претегляне, се прилагат разпоредбите на настоящия член.

2. Системата за теглене се одобрява, калибрира и запечатва от компетентните органи.

3. Страната, извършваща претеглянето, води за всяка система за теглене прошнурован и прономерован дневник („дневник за претегляне“), в който се посочват:

а) името и регистрационният номер на кораба, от който е разтоварена рибата;

б) идентификационният номер на танкера в случаите, когато рибата е била транспортирана от пристанището на разтоварване преди претегляне съгласно член 7. Всеки танкер се претегля и записва отделно;

в) видовете риба;

г) теглото при всяко разтоварване;

д) датата и часът на начало и края на претеглянето.

4. Когато претеглянето се извършва на лентов конвейер, на него трябва да има брояч, който да отчита общата кумулативна стойност на теглото. Отчетеното от брояча в началото на претеглянето, както и кумулативната стойност се вписват в дневника за претегляне. Всички операции на системата се записват в дневника за претегляне.

Член 10

Етикетиране на замразена риба

На корабите е разрешено да разтоварват единствено замразена риба, която е маркирана с ясно четлив етикет или печат. Етикетът или печатът, които се поставят върху всяка кутия или блок замразена риба, дават информация за следното:

а) име или регистрационен номер на кораба, който е уловил рибата;

б) видове;

в) датата на производство;

г) зона на извършване на улова; зоната представлява подзоната и участъка или подучастъка, в които се прилагат ограничения върху улова съгласно правото на Общността.

Член 11

Претегляне на замразена риба

1. Всички купувачи или притежатели на замразена риба гарантират претеглянето на разтоварените количества, преди рибата да бъде преработена, складирана, транспортирана от пристанището на разтоварване или препродадена. Теглото на замразена риба, разтоварена в кутии, се определя за всеки вид, като общият брой на кутиите се умножи по средното нетно тегло на кутия, изчислено по методологията, описана в приложението.

2. Страната, извършваща претеглянето, води отчет за всяко разтоварване, в който се посочват:

а) името и регистрационният номер на кораба, от който е разтоварена рибата;

б) видовете разтоварена риба;

в) размерът на партидата и проба от палетите за всеки вид, в съответствие с разпоредбите на точка 1 от приложението;

г) теглото на всяка палета в пробата и средното тегло на палетите;

д) броят кутии във всяка палета от пробата;

е) тара теглото на кутия, ако е различно от тара теглото, посочено в точка 4 от приложението;

ж) средното тегло на празна палета, в съответствие с разпоредбите на точка 3, буква б) от приложението;

з) средното тегло на кутия за всеки вид.

3. Резултатът от претеглянето се използва за попълване на декларациите за разтоварване, документите за продажбите и декларациите за приемане.

Член 12

Съхраняване на документацията по претеглянето

Дневникът за претеглянето и отчетите, предвидени в член 9, параграф 3 и член 11, параграф 2, както и копията от писмените декларации, предвидени в член 7, параграф 3, буква б), се съхраняват в продължение на шест години.

Член 13

Документ за продажбите и декларация за приемане

В допълнение към разпоредбите на член 9, параграф 5 от Регламент (ЕИО) № 2847/93, преработвателят, получателят или купувачът на цялата разтоварена риба предоставя копие от документа за продажбите или декларацията за приемане на компетентните органи на съответната държава-членка при поискване, но във всички случаи не по-късно от 48 часа след приключване на претеглянето.

Член 14

Достъп на компетентните органи

Компетентните органи имат пълен достъп по всяко време до системата за претегляне, дневниците за претегляне, писмените декларации и до всякакви помещения, където се съхранява и преработва рибата.

Член 15

Кръстосани проверки

Компетентните органи осъществяват административни кръстосани проверки на всички разтоварвания по отношение на следните:

1. количествата по видове, посочени в предварителното уведомление за разтоварване съгласно член 3, параграф 1, буква в), и количествата, вписани в риболовния дневник на кораба;

2. количествата по видове, вписани в риболовния дневник на кораба, и количествата, вписани в декларацията за разтоварване;

3. количествата по видове, вписани в декларацията за разтоварване, и количествата, вписани в декларацията за приемане или документа за продажбите;

4. зоната на улова, вписана в риболовния дневник на кораба, и данните от Системата за наблюдение на плавателните съдове (VMS) за съответния кораб.

Член 16

Пълна инспекция

1. Компетентните органи на държавите-членки гарантират, че най-малко 15 % от количеството разтоварена риба и най-малко 10 % от разтоварванията на риба подлежат на пълна инспекция. Тази инспекция се осъществява в съответствие с параграфи 2, 3 и 4.

2. Претеглянето на улова от кораба се наблюдава по видове. В случай на кораби, които изпомпват улова на брега, се наблюдава претеглянето на целия товар. В случай на разтоварване на замразена риба се броят всички кутии и се наблюдава методологията за изчисляване на средното нетно тегло на кутиите, описана в приложението.

3. Освен данните по член 15, кръстосана проверка се прави и на следното:

а) количества по видове, вписани в дневника за претеглянето, и количествата по видове, вписани в декларацията за приемане или документа за продажбите;

б) писмените декларации, получени от компетентните органи в съответствие с член 7, параграф 3, буква а), и писмените декларации, съхранявани от получателя на рибата в съответствие с член 7, параграф 3, буква б);

в) идентификационните номера на танкерите, вписани в дневника за претеглянето в съответствие с член 9, параграф 3, буква б), и номерата от писмените декларации, предвидени в член 7, параграф 3, буква а).

4. След завършване на разтоварването се проверява дали от кораба е разтоварена всичката риба.

Член 17

Документация от инспекционната дейност

Всички инспекционни дейности, обхванати от член 16, се документират. Тази документация се съхранява в продължение на шест години.

ГЛАВА III

ЗАКЛЮЧИТЕЛНИ РАЗПОРЕДБИ

Член 18

Влизане в сила

Настоящият регламент влиза в сила на 1 януари 2008 година.

Настоящият регламент е задължителен в своята цялост и се прилага пряко във всички държави-членки. Съставено в Брюксел на 20 декември 2007 година. За Комисията Joe BORG Член на Комисията

(1) ОВ L 358, 31.12.2002 г., стр. 59. Регламент, изменен с Регламент (ЕО) № 865/2007 (ОВ L 192, 24.7.2007 г., стр. 1).

(2) ОВ L 15, 20.1.2007 г., стp. 1. Регламент, последно изменен с Регламент (ЕО) № 898/2007 на Комисията (ОВ L 196, 28.7.2007 г., стр. 22).

(3) ОВ L 276, 10.10.1983 г., стр. 1. Регламент, последно изменен с Регламент (ЕО) № 1804/2005 г. (ОВ L 290, 4.11.2005 г., стр. 10).

(4) ОВ L 261, 20.10.1993 г., стр. 1. Регламент, последно изменен с Регламент (ЕО) № 1967/2006 (ОВ L 409, 30.12.2006 г., стр. 11).

(5) Международен съвет за изследване на морето (International Council for the Exploration of the Sea (ICES) съгласно определението в Регламент (ЕИО) № 3880/91 на Съвета от 17 декември 1991 г. относно предоставянето на статистически данни за номиналния улов на държавите-членки, които извършват риболов в североизточната част на Атлантическия океан (ОВ L 365, 31.12.1991 г., стр. 1, последно изменен с Регламент (ЕО) № 448/2005 (ОВ L 74, 19.3.2005 г., стр. 5).